**A- *Čoahkkinbeavdegirji***

RiddoDuottarMuseat

Čoahkkin Jáhkovuonas 01.09.21 diibmu 10:00-16:00

Oasseváldit:

Johan Vasara Stivrajođiheaddji

Hilde Skanke Nubbijođiheaddji

Ann Britt Eira Sara Stivralahttu

Sten Magnar Nikodemussen Stivralahttu

Marianne Balto Stivralahttu,

Olaug Larsson Stivralahttu

Svein Atle Somby Stivralahttu

Ellen Bals Bargiidovddasteaddji/stivralahttu.

Anne May Olli Čálli.

Ingvald Laiti, Averdi Rehketdoalli, oasálastti áššiin 15/21

Inga Siri, Hemis Oasálastti áššiin 16/21

Áicit čoahkkimis: Liv Elin Wilhelmsen (várreláhttu), Ingar Eira (várreláhttu) ja Jáhkovuona mearrasámi musea jođiheaddji Kjersti Robertsen**.**

**Ášši:**

**12-2021** **čoahkkingohččuma ja áššelisttu dohkkeheapmi**

Mearrádus: Čoahkkingohččun dohkkehuvvon. Áššelisttu dohkkehuvvo rievdadusain; ášši 16 loktejuvvo ovdal ášši 15.

**13-2021 Protokolla vuolláičálliid válljen.**

Johan Vasara ja Marianne Balto válljejuvvuiga vuolláičállit otná protokolla. Ovttajienalaččat.

**1. DIEHTOJUOHKINÁŠŠIT**

**14-2021 Diehtojuohkimat**

Rehketdoallu dássážii 2021 sordojuvvon mearrádusáššiid vuollai stivračoahkkimis 1.9

-Boahtte jagi Venezia Bienniala

-Prošeakta "Galleri sápmi"

-Jáhkovuona huksenášši

-márkanstrategiija bargu

-Máze-prošeakta

-Oanehis diehtu girje prošeavtta birra.

-JMM 30 jagi 2022

-SVD 50 jagi 2022

-Ventilašuvnna vuogádaga hástalusat

**Mearrádus:** Vuhtiiváldon.

**2. Čuovvolanáššit**

Eai leat áššit

**3. Mearrádusáššit**

**Ášši 15-2021 2021 jahkebealrehketdoallu ja reviderejuvvon bušeahtta**

1. Áššebáhpirat:
* 2021 bušeahtta

Averdi ráhkadan jahkebealrehketdoallu

1. Áššečilgehus:

Stivrračoahkkimis 2020 juovlamánu mearriduvvui 2021 ollislašbušeahtta, mii lea 13 440 543 ruvnno. Dan rájes, mannan giđa, leat mii ožžon dárkilis dieđuid das man ollu gielddaid doaibmadoarjagat leat dán jagi ja Sámedikki rievdaduvvon doaibmadoarjaga birra. Dasa lassin lea RDM ožžon 260 000 ruvnno buhtadusa 2020 sisaboađuid ovddas maid leat manahan, dát lasihuvvojit 2021 bušehttii. Ruđaid leat juohkán museaide dan mielde man ollu bileahttasisaboađuid guhtege leat mananhan 2020:s.

Lea dákkár juohku: SVD 66,7%, GG 25,18% ja PM 8,1%. 260 000 ruvnnos addui 173 454 ruvnno SVD:i, 65 470 ruvnno GG:i ja 21 076 ruvnno PM:i. Eará ossodagain eai leat manahan bileahttasisaboađu man kompensašuvdna gokčá.

Lea juolluduvvon 6 000 000 ruvnno sisaoastinlávdegoddái dálááiggedáidaga sisaoastimii. Dát lea oassi prošeakta/prošeaktarehketdoalus ja ii leat oassi doaibmabušeahtas. Buot RDM prošeavttain leat sierra prošeaktarehketdoalut, ja dáin lea dušše iežasoassi maid museaid doaibmabušeahtain ferte máksit, ja dat boahtá ovdan doaibmabušeahtas. Jahkerehketdoalus ges leat prošeavttat oassin. Dán jagi 500 000 ruvdnosaš juolludeapmi dokumentašuvdnaguovddážii lea maid fárus das.

RDM rehketdoallu lea juhkkon 12 mannui. Bušeahtas leat olles jagi logut. Dan sivas de jahkebealrehketdoalus lea doaimmain badjelbáza, mii lea boađus das go rehketdoallu lea áigodahtton goluiguin mat eai leat vel leamašan, nu go personáladeaivvadeapmi, prošeavttaid iežasoassi ja liigebargit geasset (geassemánu/suoidnemánu/borgemánu) jna. Duohta badjelbáza lea dáiddaossodaga bálkábušeahtta. Doppe lei budšetterejuvvon čoakkáldathálddašeapmái ollesvirgi, muhto eat leat vel ožžon olbmo virgái (dál mis lea 40 % prošeaktavirgi). Dáid ruđaid lea dárbu geavahit lasihit bušeahta oktasaš doaimmaide fitnodatdearvvašvuođabálvalussii (bargobirasiskkadeapmi) ja lasihit ruđaid báikkálaš bálkášiehtadallamii. Dasa lassin lea dárbbašlaš heivehit bálkkáid ja penšuvdnagoluid, gč. stáhta bálkáregulatiiva nugo lei 1.5.

PERSONÁLAGOLUT:

RDM Hálddahus 2 702 763 ruvnno (117 423 ruvnno lasáhus)

SVD 2 102 609 ruvnno (18 262 ruvnno lasáhus)

GG 1 169 774 ruvnno (25 075 ruvnno lasáhus)

PM 1 277 953 ruvnno (25 840 ruvnno lasáhus)

JMM 626 072 ruvnno (16 128 ruvnno lasáhus)

Dáidda 927 958 ruvnno (292 727 ruvnno unnideapmi)

PERSONÁLAGOLUID RÁMMA SUBMI: 8 807 129 ruvnno

Erohus 10.12.20 bušeahttamearrádusa ektui: 90 000,- unnideapmi

Ruđat maid leat seastán personálarámmas sirdojuvvojit doaibmarámmii. RDM ruhtada ieš márkanfievrredanstrategiijabarggu. Dan dihte leat mii sirdán oasi ruđain vai sáhttit bálkáhit veahki ođđasis hábmet logo, museain/museaguovlluid ráhkadit govaid/filmmaid min neahttasiidduide, neahttasiiddu čuovvuleapmái veahki, SEO-ohcanreaiddu buorideapmái. Lea dárbu teknihkalaš rusttegiidda vai sáhttit buoridit iežamet barggu, ovdamearkka dihte buoridit Tidsbanken fálaldaga (dat guoská kvalitehtasihkkarastimii, iskanlistui ja erohusat modulain – HMS) ja stivrraportála vai dokumeanttaid sáhttá álkibut gieđahallat.

Eará DOAIBMAGOLUT:

RDM Hálddahus 1 125 100 ruvnno (32 054 ruvnno lasáhus)

SVD 1 367 212 ruvnno (207 426 ruvnno lasáhus)

GG 420 081 ruvnno (68 370 ruvnno lasáhus)

PM 759 961 ruvnno (65 076 ruvnno lasáhus)

JMM 380 787 ruvnno (2600 ruvnno lasáhus)

Dáidda 1 013 745 ruvnno (147 946 ruvnno lasáhus)

EARÁ DOAIBMAGOLUID RÁMMA SUBMI: 5 066 886 ruvnno

Erohus 10.12.20 bušeahttamearrádusa ektui: 523 472 ruvnno lasáhus.

Doaibmagoluid SUBMI: 13 874 015 ruvnno

Obbalaš lassáneapmi lea 433 472 ruvnno. Seamma ollu go lassijuolludeamit, Sámedikki (260 000+ 150 000), Romssa- ja Finnmárkku fylkkagieldda (17 444,-), Hámmerfeasta gieldda (6302,-) juolludeamit ja unnit doarjja Porsáŋggu suohkanis -274,-. Dasa lassin lea 90 000,- sirdon personálarámmas doaibmarámmii, dát lea oktiibuot 532 742 ruvnno.

1. Mearrádusárvalus:

2020 rehketdoalus lei badjelbáza dan dihte go manahan sisaboađu kompensašuvdna čállojuvvui 2020 sisaboahtun. Dan dihte lea kompensašuvdna oassi iežaskapitálas, ja stivra sirdá dáid ruđaid 2021 doaibmabušehttii.

2021 rievdaduvvon bušeahta juohku:

Personálarámma 8 807 129 ruvnno

Eará doaibmarámma 5 066 886 ruvnno

2021 rievdaduvvon bušeahtta oktiibuot: 13 874 015 ruvnno

1. Mearrádus:

Mearrádusárvalus mearriduvvui ovttajienalaččat

**Ášši 16-2021 Bargobiraskárten**

1. Áššebáhpárat:
* Bargobiraskárten mtm
* Njálmmálaš geahčadeapmi Hemisa Inga Sirin
1. Áššemeannudeapmi:

2017 juovlamánu–2018 ođđajagimánu čađahii RiddoDuottarMuseat bargobiraskártema, dát ovdanbuktojuvvui stivrii 2018 njukčamánu. Dalle lei váldodovdu ahte RDM:s ledje mearkkašahtti ollu hástalusat, dilli ii lean dohkálaš daid mihtuid mielde maid HEMIS geavaha dákkár kártemiin. Sii geat ledje vástidan, sis ledje hui ollu iešguđetlágan ipmárdusat RDM birra, áidna mii lei čielggas lei ahte fitnodagas ii lea čielga “Mii” dovdu. Dál eat áiggo šat čilget dan ovddeš iskkadeami birra, muhto namuhit dan dušše muittuhussan das makkár vuolggasadji mis lei go mii 2018:s álggaheimmet ođđasisorganiserema, team-huksema ovttas organisašuvdnapsykologain ja deaivvademiiguin mat čađahuvvoje 2019:s.

2021:s čađahuvvui ođđa bargobiraskárten. Ođđa raporttas olaha RDM buriid bohtosiid, ja muhtin osiiguin leat mis eambbo duhtavaččat go dat mii lea gaskamearalaš norgga fitnodagain.

Lea dehálaš mearkkašit ahte bargosearvevuohta, jođiheapmi, gelbbolašvuođaovdáneapmi ja organisatoralaš resurssat leat dat oasit main RDM olaha buoremus bohtosiid. RDM:s leat maid hui buorit bohtosat sosiála ovttasdoaibmamis, ja bargit dovdet ahte sin bargu lea dehálaš. Dán sáhttá dulkot danin ahte RDM lea 2018 ja 2019 čađahan doaimmaiguin nagodan máhcahit “Mii” dovddu.

Mii olaheimmet buriid bohtosiid daiguin ruđaiguin maid mii vuoruheimmet bargiid “Mii” dovddu huksemii 2019:s. Dán áigu RDM vuhtiiváldit go plánegoahtit viidáseappo mo RDM:s bisuhit ja nannet ain buori siskkáldas bargobirrasa. Bohtosat ja bargiid máhcahagat čájehit maid ahte dain osiin main eai leat buorit bohtosat de sivvan dasa lea go leat beare ollu vuordámušat, beare ollu barggut ja unnán resurssat.

RDM ferte geahčadit movt mii galgat gieđahallat dáid hástalusaid. RDM jođiha museaid teamaiguin – dát mearkkaša ahte buot RDM ossodagat sáhttet oažžut veahki guhtet guoibmáseaset vai nagodit čađahit stuorit bargguid, muhto jus dát galgá leat čađahahtii de ferte bargoustibiin leat áigi ja vejolašvuohta veahkehit.

1. Mearrádusevttohus:

Mii dárbbašit oanehisáigái doaimmaid, dego bušeahtta mas juollu dárbbu mielde bálkáhit liigevehkiid RDM ossodagaide.

Guhkit áigge vuollái lea dárbbašlaš geahčadit dáid hástalusaid barggadettiin RDM ođđa strategiijaplánain.

1. Mearrádus:

Mearrádusárvalus mearriduvvui ovttajienalaččat

**Ášši 17-2021 Huksenášši váikkuhanguorahallan**

1. Áššebáhpirat:
* Statsbygg bargu: Váldokonseaptat 23.06.21
* Sámedikki 17.06.21 mearrádus
* Rapport pr 04.08.21
1. Áššečielggadeapmi

Sámedikki dievasčoahkkin meannudii 17.06.21 ášši “Sámi dáiddamusea – mihttomeriid ja proseassa”:

*Sámediggi guorrasa daidda buoridemiide mat dahkkojuvvojit konseaptaválljenčielggademiin ja ahte ferte joatkit proseassain geahčadit molssaeaktoguorahallama ja rávvaga/loahppajurdaga boahtte muttu várás. Sámediggi guorrasa daidda servodat- ja beaktomihtuide mat leat hábmejuvvon proseassas ja ahte dát mihtut leat vuođđun ođđavistti viidásat prošekteremii ja plánemii. Sámediggi áigu máksit lassánan viessoláigogoluid SVD ođđa/ovddeštuvvon vistti ja Sámi dáiddamusea geažil. Sámediggi bidjá vuođđun ahte golut bohtet ovdan ovdaprošeaktamuttus ja ahte Sámediggi bovdejuvvo dan árvvoštallat ovdaprošeaktamuttus. Sámediggi bidjá vuođđun ahte Stuorradiggi čuovvula dakkár viessoláigobuhtadusain Sámediggái mii vástida Sámi dáiddamusea ja SVD ođđa/ovddeštuvvon vistti lassánan viessoláigui RiddoDuottarMuseas. Earret lassánan viessoláiggu lea Sámediggi maid gearggus čuovvulit doarjaga RiddoDuottarMuseii eanet doaimmaid geažil ja resursadárbbu geažil čađahit eanet gaskkusteami ja dohkálaš čoakkáldathálddašeami. Sámediggi ja museat árvvoštallet lagabui ambišuvdnadási ja dasa gulli bušeahttadárbbu maŋŋeleappos. Dat eaktuda ahte Sámediggi oažžu dakkár rámmaid mat dahket dan vejolažžan. Sámediggi guorrasa prošeaktačielggadeapmái dán rádjai ja bivdá ráđđehusa váikkuhit dasa ahte molssaeaktoguorahallan álggahuvvo nu fargga go vejolaš.*

 (www.samediggi.no)

RiddoDuottarMuseaid stivra lea áššis 7/21 mearridan ahte RDM stivra doarju huksenprošeavtta servvodatmihtuid ja beaktomihtuid, dan hámis go dat ledje 2021 njukčamánu.

23.06.21 lea Statsbygg muitalan RDM Kárášjoga váldokonseapttaid. Dán muttu konseapttain galget leat erohusat sihke ambišuvdnadásis dahje boađusjuvssain, muhto detáljat dego teknihkalaš čovdosat dahje latnjajuogut eai leat fárus. Leat njeallje molssaeavttu mat fievrriduvvojit alternatiiva analysii:

* **Nullamolssaeaktu:** Referánsamolssaeaktu mii čájeha mii dáhpáhuvvá jus dálá doaimmaid ain fievrrida viidáseappo. Dás leat ollu golut sihke divodeapmái ja ođđasisaoastimiidda. Oktiibuot 2200 kvm.
* **Unnimusmeari molssaeaktu**: Go hukse unnibuš lassihuksehusa dálá museavistái mii čoavddášii vuođđohástalusaid mat leat, dát leat earret eará dálá visttii ođasteapmi, muhto dat ii čoavdde konserveren ja magasineren dárbbuid. Oktiibuot 3300 kvm, dálá museavistti ođasteapmi ja lassihuksehus čájáhusaide.
* **Ollislaš lassihuksehus**: Stuoribuš lassihuksehus man sturrodat lea dakkár ahte doppe lea doarvái sadji gokčat musea dárbbuid (dás váilu latnjaprográmma ja danne lea eahpesihkarvuohta lea go duođai nu ahte kulturhistorjjálaš dávviriid konserveren ja magasineren dárbbut gokčojuvvojit) ja dáinna deavdá ollu boađusjuvssaid. Oktiibuot 5000 kvm, 3300 kvm lassihuksehus.
* **Ođđa visti**: Ođđa visti mii huksejuvvo nu ahte dat gokčá musea dárbbuid ja deavdá hui bures boađusjuvssaid. Visti gárttašii unnibun go lassihuksehusat dan dihte go ođđa visti lea njuovžileabbo ja beaktileabbo (earret eará kompakta magasiinnat). Oktiibuot sullii 4600 kvm. Dáinna molssaeavttuin manaha vistti historjjá. Vejolašvuohta geavahit eará viessosajiid, lea maid vejolaš gaikut dálá visttiid.

Nugo Sámedikki mearrádusas muitaluvvo, de galget Sámediggi ja musea geahčadit ambišuvdnadási ja bušeahttadárbbuid mat leat čadnon dása veháš maŋŋelaš. Lea stuora dárbu ođđa fásta fágavirggiide surggiin dáidda, kulturhistorjá ja ámmátlaš gaskkusteapmi, heivehuvvon iešguđet mihttojoavkkuide.

Vai visti govččašii daid ambišuvnnaid mat leat sihke nationála ja internationála perspektiivvas, de lea dárbu ahte kultursála maid lea fárus molssaeaktoanalysas. RDM lea dán dárbbu čujuhan juo vejolašvuođaguorahallama áiggi, ja lea dárbu ahte boahttevaš museain sáhttá čájehit maid dáiddasurggiid mat eai leat visuála, dego luođi, muitalanárbevieruid ja performanca. Dasa lassin lea dárbbašlaš ahte boahttevaš museas mas lea nationála rolla sáhttá lágidit konferánssaid, iige šatta dan dillái ahte dáid ferte sirdit eará suohkaniidda/fylkkaide/riikkaide dan dihte go mis báikkálaččat váilu báiki gos daid sáhttá lágidit.

1. Mearrádusárvalus:

RiddoDuottarMuseaid stivra doarju dan njeallje váldokonseaptta mat leat ovdanbukton. RDM eavttu ahte kultursále dárbu mii dál ii leat fárus, váldo fárrui servvodatekonomalaš analysas mii čađahuvvo boahtte lávkkis.

1. Mearrádus:

Mearrádusárvalus mearriduvvui ovttajienalaččat

**Ášši 18-2021**

1. Áššebáhpirat:
* Sámi dáiddačehpiid searvvi SDS 22.05.21 e-poasta ja preassadieđáhus
* John Savio-bálkkašumi njuolggadusat
1. Áššečielggadeapmi:

SDS sávaldat, buktojuvvon stivrajođiheaddji Lene E. Westerås bokte, lea ahte SAVIO-bálkkašumi stivrenjoavku lasihuvvo ovttain áirasiin man RiddoDuottarMuseat vállje. Sámi dáiddamusea han šaddá oassin RDM:s, ja ná fátmmastuvvo maiddái dat boahttevaš sámi dáiddamusea dán bálkkašumi juohkimii. Dát ii buvtte makkárge liigegoluid RDM:i.

Bildende Kunstneres Hjelpefond leat, ovttas Sámi dáiddačehpiid servviin ja Davvi-Norgga dáiddamuseain, ásahan John Savio-bálkkašumi. Bálkkašupmi geigejuvvo juohke nuppi jagi, ja dan ulbmil lea čalmmustahttit dáidaga mas sámi kultuvra lea vuođus, dás lea bálkkašumi vuoiti bargu vuolggasadjin. Eambbo dieđut bálkkašumi birra: <https://kunstfond.no/kunstpriser#john-savio-prisen>

Lea sávaldat ahte SDS ja RDM/Sámi dáiddamusea boahtteáiggis ovttasbarget eambbo. Savio-bálkkašumi stivrenjovkui searvan lea oassi dás.

1. Mearrádusárvalus:

RDM lea positiiva, ja nammadit áinnas áirasa Savio-bálkkašumi stivrenjovkui, ja SDS sáhttá ovddidit dán evttohussan dálá stivrenjovkui.

1. Mearrádus:

Mearrádusárvalus mearriduvvui ovttajienalaččat

# 4. Digaštallanáššit

**Ášši 19-2021**

**2022 bušeahta ovdabargu**

Stivra digaštallá čavčča bušeahttabarggu.

Ovttaoaivilvuohta ahte stivrajođiheaddji ja direktevra čálliba kronihka RDMa dili birra, go stivrajođiheaddji oaidná ahte sámedikki politihkkarat eai leat gullán min diimmá bargu birra.

**Ságastallančoahkkin sámedikkiin Johan Vasara bokte.**

Stivrajođiheaddji lea gulahallan sámedikkiin museaid mihtidemiid birra: Doaibma- ja guosseloguid raporteren ja unnán/eai makkárge dieđiheapmi čoakkáldathálddašeamis jna. muđui digaštallui dan ahte doarjagat mat leat merkejuvvon dahje čadnon eará doaimmaide RDMas (Sisaoastinortnet, Máze-prošeakta) eai galggale merkejuvvot RDMa doaibmadoarjjan.

**5. Čoahkkáigeassu**

**Ášši 20-2021 Muđui**

Eai leat áššit

Referáhtta duođaštuvvo leat riekta:

\_\_\_\_(sign.)\_\_\_\_\_\_\_ \_\_\_\_\_\_\_\_(sign.)\_\_\_\_\_\_\_\_

Johan Vasara Marianne Balto

Stivralahttu Stivralahttu